CELEX: 
Language: lt
Date: 2019-03-12 00:00:00
Title: KOMISIJOS DELEGUOTASIS REGLAMENTAS (ES) …/... kuriuo nukrypstant nuo kontrolės punktų skyrimo taisyklių ir pasienio kontrolės postams taikomų būtiniausių reikalavimų papildomas Europos Parlamento ir Tarybos reglamentas (ES) 2017/625

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentu (ES) 2017/625 dėl oficialios kontrolės
                  1
                (toliau – OKR) nustatoma bendra suderinta teisinė sistema, pagal kurią organizuojama ir vykdoma oficiali kontrolė ir kita oficiali veikla, kuria siekiama užtikrinti atitiktį Sąjungos žemės ūkio maisto produktų grandinės teisės aktams. Šioje sistemoje numatytos taisyklės, taikomos gyvūnams ir prekėms, kurių oficiali kontrolė turi būti vykdoma pasienio kontrolės postuose, įvežant juos į Sąjungą iš trečiųjų šalių. Pagal tas taisykles valstybės narės privalo paskirti atitinkamus pasienio kontrolės postus, jei jie atitinka tam tikrus reikalavimus, ir visiškai arba iš dalies panaikinti paskyrimą, jei tų reikalavimų nebesilaikoma.
            
            
               Šis Komisijos deleguotasis reglamentas pagrįstas OKR 62 straipsnio 3 dalyje ir 64 straipsnio 2 ir 5 dalyse nustatytais įgaliojimais, kuriais remdamasi Komisija gali priimti deleguotuosius aktus, kad nurodytų atvejus ir sąlygas, kuriais gali būti nustatytos tam tikros nukrypti leidžiančios nuostatos ir išimtys dėl reikalavimų, kurie taikomi skiriant pasienio kontrolės postus. 
            
            
               Rengiant šį Komisijos deleguotąjį reglamentą poveikio vertinimas nebuvo atliktas, nes šis reglamentas nepaveiks pasienio kontrolės postų taikomos praktikos. Priešingai – į jį įtraukiamos galiojančios neginčijamos taisyklės, kurios bus panaikintos pradedant taikyti OKR, be to, suteikiant pasienio kontrolės postų kompetentingoms institucijoms tam tikro lankstumo juo siekiama, kad oficiali kontrolė ir kita oficiali veikla būtų vykdoma sklandžiau ir veiksmingiau.
            
            
               2.KONSULTACIJOS PRIEŠ PRIIMANT AKTĄ
            
            
               Komisijos tarnybos kelis kartus susitiko ir keitėsi informacija su oficialios kontrolės ekspertų grupe (E00911), kurią sudaro valstybių narių ekspertai ir Europos Parlamento stebėtojai. Surengta susitikimų su įvairiais suinteresuotaisiais subjektais, per kuriuos paaiškinti ir aptarti pagrindiniai akto elementai.
            
            
               Komisijos svetainėje (https://ec.europa.eu/info/law/better-regulation/have-your-say_lt) buvo suteikta galimybė pateikti atsiliepimų dėl Deleguotojo reglamento projekto, tačiau piliečių pastabų nesulaukta.
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotuoju reglamentu Reglamentas (ES) 2017/625 papildomas nustatant taisykles, taikomas: 
            
            
               ·atvejams, kuriais pasienio kontrolės postas skiriamas pakartotinai, ir jo pakartotinio skyrimo procedūroms, kai skyrimas buvo iš dalies panaikintas, nukrypstant nuo tam tikrų skyrimo reikalavimų;
            
            
               ·atvejams ir sąlygoms, kuriomis pasienio kontrolės postas gali būti nutolęs nuo įvežimo į Sąjungos punkto dėl konkrečių geografinių apribojimų;
            
            
               ·kai pasienio kontrolės postai, skirti neapdorotų medienos rąstų ir pjautinės bei smulkintos medienos importo kontrolei, atleidžiami nuo tam tikrų būtiniausių reikalavimų, siekiant atsižvelgti į konkrečius geografinius apribojimus, kurių sąlygomis veikia kompetentingos institucijos.
            
            
               KOMISIJOS DELEGUOTASIS REGLAMENTAS (ES) …/...
            
            
               2019 03 12
            
            
               kuriuo nukrypstant nuo kontrolės punktų skyrimo taisyklių ir pasienio kontrolės postams taikomų būtiniausių reikalavimų papildomas Europos Parlamento ir Tarybos reglamentas (ES) 2017/625 
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas)
                  2
               , ypač į jo 62 straipsnio 3 dalį ir 64 straipsnio 2 ir 5 dalis,
            
            
               kadangi:
            
            
               (1)Reglamentu (ES) 2017/625, inter alia, nustatoma oficialios kontrolės ir kitos oficialios veiklos, susijusių su iš trečiųjų šalių į Sąjungą įvežamais gyvūnais ir prekėmis, vykdymo sistema, siekiant tikrinti, ar laikomasi Sąjungos teisės aktų, ir taip užtikrinti žmonių, gyvūnų ir augalų sveikatą, gyvūnų gerovę ir, kalbant apie genetiškai modifikuotus organizmus (GMO) ir augalų apsaugos produktus, taip pat saugoti aplinką. Jame nurodyta, kad tam tikroms gyvūnų ir prekių siuntoms turi būti taikoma oficiali kontrolė pirmojo įvežimo į Sąjungą pasienio kontrolės poste. Tuo tikslu valstybės narės turi paskirti atitinkamus pasienio kontrolės postus;
            
            
               (2)Reglamente (ES) 2017/625 nurodyta, kad prieš paskirdamos pasienio kontrolės postus valstybės narės turi pranešti apie tai Komisijai, kad ši, kai reikia, galėtų patikrinti, ar jie atitinka tame reglamente nustatytus skyrimo būtiniausius reikalavimus. Reglamentu (ES) 2017/625 Komisijai suteikiami įgaliojimai nustatyti tam tikras išsamias taisykles, taikomas minėtiems būtiniausiems reikalavimams. Šios išsamios taisyklės nustatytos Komisijos įgyvendinimo reglamente dėl pasienio kontrolės postams taikomų būtiniausių reikalavimų (C(2019)2011). Reglamente (ES) 2017/625 taip pat nurodyta, kad valstybės narės turi panaikinti pasienio kontrolės posto paskyrimą, jei jis nebeatitinka paskyrimo reikalavimų dėl visų ar tam tikrų kategorijų gyvūnų ir prekių, kurių kontrolę vykdyti jis buvo paskirtas;
            
            
               (3)vis dėlto, jei paskyrimas panaikintas iš dalies dėl konkrečios kategorijos gyvūnų ar prekių, arba visų kategorijų gyvūnų ar prekių, kai pasienio kontrolės postas buvo paskirtas gyvūnų ar prekių kategorijų atžvilgiu, valstybėms narėms turėtų būti leista pakartotinai skirti pasienio kontrolės postą tų gyvūnų ar prekių kategorijų, dėl kurių paskyrimas buvo panaikintas, atžvilgiu, nereikalaujant, kad Komisijai prieš tai būtų suteikta galimybė atlikti kontrolę ir patikrinti, ar laikomasi būtiniausių reikalavimų. Tokiais atvejais taisant padėtį dėl būtiniausių reikalavimų nesilaikymo neturėtų būti imtasi tiek veiksmų, kiek būtina norint pirmą kartą paskirti pasienio kontrolės postą. Todėl tikslinga nustatyti taisykles, pagal kurias valstybėms narėms būtų leidžiama pakartotinai skirti pasienio kontrolės postą tokių gyvūnų ar prekių kategorijų atžvilgiu, nereikalaujant, kad Komisijai prieš tai būtų suteikta galimybė atlikti kontrolę ir patikrinti, ar laikomasi būtiniausių reikalavimų; 
            
            
               (4)tam, kad Komisija galėtų nuodugniai įvertinti priemones, kurių valstybė narė ėmėsi padėčiai dėl būtiniausių reikalavimų nesilaikymo, dėl kurio buvo iš dalies panaikintas skyrimas, ištaisyti, valstybės narės turėtų pranešti apie tas priemones Komisijai. Tik jei Komisija mano, kad įgyvendintų priemonių pakanka padėčiai dėl būtiniausių reikalavimų nesilaikymo ištaisyti, jos turėtų atlikti pakartotinį skyrimą;
            
            
               (5)nuo Reglamento (ES) 2017/625 taisyklių leidžianti nukrypti nuostata, susijusi su pasienio kontrolės postų skyrimu, turėtų būti taikoma tik tais atvejais, kai pakartotinis skyrimas vyksta per dvejus metus nuo dalies skyrimo panaikinimo. Praėjus daugiau nei dvejiems metams Komisijai turėtų būti ir toliau suteikiama galimybė vykdyti kontrolę ir patikrinti, ar pasienio kontrolės postas atitinka būtiniausius reikalavimus, kad ji galėtų įvertinti pasienio kontrolės poste padarytus pakeitimus; 
            
            
               (6)Reglamentu (ES) 2017/625 tam tikrais atvejais leidžiama, kad oficiali kontrolė būtų vykdoma kontrolės punktuose, kurie nėra pasienio kontrolės postai, ir nustatyta, kad tie kontrolės punktai turi atitikti būtiniausius reikalavimus ir pasienio kontrolės postų skyrimo ir jo panaikinimo reikalavimus. Todėl tikslinga, kad šio reglamento taisyklės, susijusios su pasienio kontrolės postų pakartotiniu skyrimu, būtų taikomos ir kontrolės punktams; 
            
            
               (7)Reglamentu (ES) 2017/625 reikalaujama, kad pasienio kontrolės postai būtų įsikūrę šalia įvežimo į Sąjungą punkto. Vis dėlto tam, kad oficiali kontrolė ir kita oficiali veikla būtų organizuojama ir vykdoma veiksmingai, turėtų būti nustatytos taisyklės dėl atvejų, susijusių su konkrečiais geografiniais apribojimais, ir sąlygų, kuriomis pasienio kontrolės postai gali būti įsikūrę už tam tikro atstumo, o ne šalia įvežimo į Sąjungą punkto. Tokie geografiniai apribojimai turėtų būti įvežimo punkto natūralių ypatybių ir landšafto rezultatas, o atstumas nuo jo neturėtų viršyti to, kas visiškai būtina tų geografinių apribojimų keliamiems sunkumams įveikti. Be to, atstumas neturėtų būti toks, kad keltų pavojų žmonių, gyvūnų ir augalų sveikatai, gyvūnų gerovei ir aplinkai. Konkretūs geografiniai apribojimai turėtų būti, pvz., tokie, dėl kurių labai apribojamos transportavimo galimybės, kaip antai aukštikalnių perėjos, kurių keliai netinkami gyvūnams ir prekėms vežti, ar dėl kurių jie vežami labai vėluojant; 
            
            
               (8)neapdorotų medienos rąstų ir pjautinės bei smulkintos medienos importo pasienio kontrolės postai dažnai veikia geografinių apribojimų sąlygomis dėl kai kurių valstybių narių ilgų pakrantės ar pasienio linijų. Dėl šių geografinių apribojimų jie paprastai veikia tik tada, kai vykdoma oficiali kontrolė. Todėl norint skirti tokius pasienio kontrolės postus, turėtų būti nustatytos tam tikros pasienio kontrolės postų būtiniausių reikalavimų, nustatytų Reglamento (ES) 2017/625 64 straipsnio 3 dalyje, išimtys. Vis dėlto norint užtikrinti oficialios kontrolės ir kitos oficialios veiklos veiksmingumą, kai pasienio kontrolės posto kompetentingos institucijos mobilioji oficialios kontrolės grupė vykdo šią kontrolę ir veiklą, turėtų būti tenkinamos tam tikros sąlygos. Visų pirma mobiliąją oficialios kontrolės grupę turėtų sudaryti pakankamas skaičius tinkamai kvalifikuotų darbuotojų ir oficialios kontrolės ar kitos oficialios veiklos metu ji turėtų turėti reikiamą įrangą;
            
            
               (9)taisyklės, kurias Komisija turi nustatyti pagal Reglamento (ES) 2017/625 62 straipsnio 3 dalį ir 64 straipsnio 2 ir 5 dalis, glaudžiai tarpusavyje susijusios, nes jos visos susijusios su nuo tam tikrų pasienio kontrolės postams taikomų taisyklių leidžiančiomis nukrypti nuostatomis ir išimtimis. Tam, kad šios taisyklės, kurios, be kita ko, turėtų būti taikomos nuo tos pačios dienos, taip pat būtų taikomos teisingai ir išsamiai, tikslinga nustatyti jas viename akte;
            
            
               (10)kadangi konkretus Reglamentu (ES) 2017/625 Komisijai suteikiamas įgaliojimas taikomas nuo 2019 m. gruodžio 14 d., šis reglamentas taip pat turėtų būti taikomas nuo tos pačios dienos,
            
            
               PRIĖMĖ ŠĮ REGLAMENTĄ:
            
            
               1 straipsnis
                  Dalykas
            
            
               Šiame reglamente nustatomos taisyklės dėl:
            
            
               a)pasienio kontrolės posto ar kontrolės punkto, kuris nėra pasienio kontrolės postas, pakartotinio skyrimo, kai skyrimas buvo iš dalies panaikintas; 
            
            
               b)pasienio kontrolės postų, dėl konkrečių geografinių apribojimų įsikūrusių tam tikru atstumu nuo įvežimo į Sąjungą punkto; 
            
            
               c)neapdorotų medienos rąstų ir pjautinės bei smulkintos medienos importo pasienio kontrolės postų skyrimo, atsižvelgiant į konkrečius geografinius apribojimus.
            
            
               2 straipsnis
                  Pasienio kontrolės posto ar kontrolės punkto, kuris nėra pasienio kontrolės postas, pakartotinis skyrimas, atliekamas iš dalies panaikinus pirminį skyrimą
            
            
               1.Nukrypstant nuo Reglamento (ES) 2017/625 59 straipsnio 3, 4 ir 5 dalių, kai valstybė narė panaikina pasienio kontrolės posto arba kontrolės punkto, kuris nėra pasienio kontrolės postas, kaip nurodyta to reglamento 53 straipsnio 1 dalies a punkte, skyrimą tam tikrų gyvūnų ar prekių kategorijų atžvilgiu dėl to reglamento 64 straipsnio 3 dalyje nurodytų būtiniausių reikalavimų ar Komisijos įgyvendinimo reglamente (C(2019)2011) nustatytų išsamių taisyklių, taikomų būtiniausiems reikalavimams (toliau kartu – būtiniausi reikalavimai), nesilaikymo, valstybė narė gali pakartotinai skirti tą pasienio kontrolės postą ar kontrolės punktą (toliau – pakartotinis skyrimas), laikydamasi šio straipsnio 2–5 dalių.
            
         
         
            
               2.Prieš 1 dalyje nurodytą pakartotinį skyrimą valstybė narė praneša Komisijai apie priemones, kurių ji ėmėsi padėčiai dėl 1 dalyje nurodytų būtiniausių reikalavimų nesilaikymo ištaisyti. 
            
            
               3.Per vieną mėnesį nuo pranešimo gavimo Komisija įvertina, ar įgyvendintų priemonių pakanka, norint užtikrinti, kad būtų laikomasi būtiniausių reikalavimų, ir per tą laikotarpį praneša valstybei narei apie vertinimo rezultatą.
            
            
               4.Tik gavusi Komisijos atsakymą pagal 3 dalį, kad valstybės narės įgyvendintų priemonių pakanka, norint užtikrinti, kad būtų laikomasi būtiniausių reikalavimų, valstybė narė gali atlikti pakartotinį skyrimą.
            
            
               5.Pakartotinis skyrimas pagal 4 dalį gali būti atliekamas tik per dvejus metus nuo dienos, kai buvo iš dalies panaikintas 1 dalyje nurodytas skyrimas. 
            
            
               Praėjus dvejiems metams pakartotinis skyrimas gali būti atliekamas tik pagal Reglamento (ES) 2017/625 59 straipsnį.
            
            
               3 straipsnis
                  Pasienio kontrolės postai, įsikūrę tam tikru atstumu nuo įvežimo į Sąjungą punkto
            
            
               1.Nukrypstant nuo Reglamento (ES) 2017/625 64 straipsnio 1 dalies, pasienio kontrolės postai gali būti įsikūrę tam tikru atstumu nuo įvežimo į Sąjungą punkto, jei:
            
            
               a)tai būtina dėl konkrečių geografinių apribojimų, kaip nustatyta 2 dalyje, ir 
            
            
               b)tenkinamos 3 dalyje nustatytos sąlygos.
            
            
               2.1 dalyje nurodyti geografiniai apribojimai yra tokie, kad dėl jų užkertamas kelias arba apribojamos galimybės veiksmingai vykdyti oficialią kontrolę ir kitą oficialią veiklą. 
            
            
               Šie geografiniai apribojimai apima vieną ar kelis iš šių atvejų:
            
            
               a)įvežimo punktų geografinė padėtis labai riboja transportavimo sistemą; 
            
            
               b)įvežimo punktai tam tikrais metų laikais nuolat užtvindomi;
            
            
               c)tai uolų apsuptos jūrinės prieplaukos;
            
            
               d)tai aukštikalnių perėją kertantys pasienio keliai;
            
            
               e)gyvūnai ir prekės vežami geležinkeliu ir todėl pasienio kontrolės postas turi būti pirmoje stotelėje, arba
            
            
               f)prie įvežimo punktų nėra tinkamos žemės ploto, kad pasienio kontrolės postą ir jo infrastruktūros objektus būtų galima įrengti šalia.
            
            
               3.Jei valstybė narė nusprendžia paskirti vieną ar daugiau iš 1 dalyje nurodytų pasienio kontrolės postų, skiriant tenkinamos šios sąlygos: 
            
            
               a)atstumas tarp pasienio kontrolės posto ir įvežimo į Sąjungą punkto yra proporcingas poreikiui įveikti geografinius apribojimus ir neviršija būtinojo, ir
            
            
               b)pasienio kontrolės postas ir įvežimo punktas priklauso tos pačios muitinės kompetencijai, kad siuntas būtų galima pervežti iš įvežimo punkto į pasienio kontrolės postą netaikant muitinės procedūrų ir netvarkant pagal jas.
            
         
         
            
               4.Pasienio kontrolės postas yra pakankamai nutolęs nuo įmonių ar vietų, kuriose laikomi ar auginami gyvūnai, augalai, augalų produktai ar kiti objektai, kurie imlūs užkrečiamosioms ligoms ar parazitams.
            
            
               4 straipsnis
                  Išimtys, taikomos neapdorotų medienos rąstų ir pjautinės bei smulkintos medienos importo pasienio kontrolės postams 
            
            
               1.2 dalyje numatyta išimtis taikoma pasienio kontrolės postams, kurie dėl atitinkamos valstybės narės ilgų pakrantės ar pasienio linijų veikia tik tuo metu, kai vykdoma neapdorotų medienos rąstų ir pjautinės bei smulkintos medienos siuntų kontrolė (toliau – atitinkami pasienio kontrolės postai).
            
            
               2.Valstybės narės gali paskirti atitinkamus pasienio kontrolės postus ir taikyti jiems Reglamento (ES) 2017/625 64 straipsnio 3 dalies a, c ir f punktuose nurodytų prievolių išimtis, jei tenkinamos šios sąlygos:
            
            
               a)nustatyta tvarka, kad į Sąjungą jokiais atvejais nebūtų įmanoma nepastebėtai įvežti neapdorotų medienos rąstų ir pjautinės bei smulkintos medienos siuntų;
            
            
               b)atitinkamas pasienio kontrolės postas turėtų pakankamą skaičių tinkamai kvalifikuotų darbuotojų, būtent – kompetentingų institucijų mobiliąją oficialios kontrolės grupę, kuri galėtų pasiekti atitinkamą pasienio kontrolės postą prieš atvežant siuntas ir atlikti neapdorotų medienos rąstų ir pjautinės bei smulkintos medienos oficialią kontrolę;
            
            
               c)kompetentingos institucijos mobilioji oficialios kontrolės grupė suteikia toliau nurodytas priemones arba turi galimybę nedelsiant jomis pasinaudoti:
            
            
               i)įrangos, valdų ir kitos infrastruktūros, kaip nurodyta Reglamento (ES) 2017/625 64 straipsnio 3 dalies c punkte, ir
            
            
               ii)technologijų ir IT įrangos, kaip nurodyta minėto reglamento 64 straipsnio 3 dalies f punkte.
            
            
               5 straipsnis
                  Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Jis taikomas nuo 2019 m. gruodžio 14 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 03 12
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  
                        2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas).
               
               
                  
                     (2)
                  
                        OL L 93, 2017 4 7, p. 3.